Geen borgtog ná moord op KZN-egpaarMurray Ross (67) en sy vrou, Julie (60), is Saterdag helder oordag in hul huis in die Umtentweni-omgewing doodgesteek (Foto: Port Shepstone Country Club) ’n 25-jarige man wat aangekla word van die moord op Murray Ross (67) en sy vou, Julie (60), is Dinsdag in die landdroshof in Port Shepstone, KwaZulu-Natal, borgtog geweier. Die Ross-egpaar is op 28 Augustus helder oordag in hul huis in die Umtentweni-omgewing doodgesteek. Hulle het verskeie steekwonde aan hul nek en kop opgedoen. Volgens kapt. Nqobile Gwala, polisiewoordvoerder, is twee mans, onderskeidelik 25 en 23 jaar oud, op 2 September in hegtenis geneem. “Die 25-jarige sal in aanhouding bly, maar die 23-jarige man is vrygelaat weens ’n gebrek aan bewyse,” het Gwala bevestig. Die gemeenskap van Umtentweni is deur dié dubbelmoord geruk en het die egpaar as “steunpilare” beskryf. “Die saak is tot 7 Oktober uitgestel vir verdere ondersoek.”